Source: https://www.eduskunta.fi/FI/vaski/HallituksenEsitys/Sivut/HE_53+2018.aspx
Timestamp: 2019-10-14 01:57:02+00:00
Document Index: 9352869

Matched Legal Cases: ['§ 2', 'kko ', 'kko ', 'kko ', 'kko ', 'kko ', 'kko ', 'kko ']

Työttömyysvakuutusrahaston tehtävistä säädetään työttömyysetuuksien rahoituksesta annetussa laissa (555/1998). Rahasto vastaa työttömyysvakuutusmaksuilla rahoitettavien työttömyysturvaetuuksien ja eräiden muiden etuuksien rahoituksesta ja tähän liittyen työttömyysvakuutusmaksujen määräämisestä ja perimisestä sekä työttömyysvakuutusmaksuihin liittyvien velvoitteiden täyttämisen valvonnasta. Lisäksi rahasto määrää ja perii työnantajan omavastuumaksun. Työttömyysvakuutusrahaston tehtäviin kuuluu lisäksi koulutuksen korvaamisesta annetussa laissa (1140/2013) säädettyjen korvausten toimeenpano. Lisäksi työttömyysvakuutusrahasto perii sosiaaliturvajärjestelmien yhteensovittamisesta annetun Euroopan parlamentin ja neuvoston asetuksen (EY 65) N:ro 883/2004 artiklan 6 ja 7 kohdan mukaiset korvaukset työttömyyskassan jäseninä olleille maksetuista työttömyyspäivärahoista.
Työttömyysvakuutusrahastolla on oikeus ottaa lainoja velvoitteidensa täyttämiseksi. Lainanoton edellytyksistä ja mahdollisuudesta valtion takaukseen on säädetty työttömyysetuuksien rahoituksesta annetun lain 10 § 2 momentissa. Työttömyysvakuutusrahasto vastaa ansiosidonnaisen työttömyysturvan rahoituksesta siltä osin kuin valtio ja yksittäiset työttömyyskassat eivät ole siitä vastuussa. Työttömyysvakuutusrahasto vastaa myös työntekijän eläkelain (395/2006) 182 §:ssä tarkoitetun vakuutusmaksun suorittamisesta Eläketurvakeskukselle työttömyys- ja koulutusajalta sekä palkkaturvalain (866/1998) 31 §:n ja merimiesten palkkaturvalain (1108/2000) 29 §:n mukaisen määrän suorittamisesta. Lisäksi työttömyysvakuutusrahasto rahoittaa aikuiskoulutustuesta annetussa laissa (1276/2000) tarkoitetut aikuiskoulutustuet ja Koulutusrahastosta annetussa laissa (1306/2002) tarkoitetut ammattitutkintostipendit muiden kuin valtioon virka- tai työsuhteessa olevien henkilöiden osalta. Työttömyysvakuutusrahasto tilittää Kansaneläkelaitokselle palkansaajan työttömyysvakuutusmaksun kertymästä työttömyysturvan peruspäivärahan rahoitukseen määrän, joka keskimäärin vastaa työttömyyskassoihin kuulumattomien palkansaajien osuutta työttömyysvakuutusmaksuista kertyvästä määrästä.
Työttömyysvakuutusrahaston menot rahoitetaan työttömyysvakuutusmaksuilla sekä niistä saatavilla sijoitustoiminnan tuotoilla ja tarvittaessa valtion takaamalla lainanotolla. Rahaston on hoidettava varojaan tuottavasti ja turvaavasti. Työttömyysvakuutusmaksut on määrättävä siten, että työttömyysvakuutusrahasto voi suoriutua työttömyysetuuksien ja aikuiskoulutustuen rahoituksesta, peruspäivärahan rahoitukseen tilitettävästä vakuutusmaksukertymästä ja muista lakisääteisistä menoistaan.
Työttömyysvakuutusrahastolla on maksuvalmiuden turvaamiseksi ja ennakoitavissa olevista kansantalouden suhdannevaihteluista johtuvien työttömyysvakuutusmaksujen muutosten tasaamiseksi rahaston varojen ja velkojen erotuksena muodostuva suhdannepuskuri.
Työttömyysvakuutusrahaston valvonta kuuluvat Finanssivalvonnalle. Finanssivalvonnan valvontatoimivaltuudet on määritelty Finanssivalvonnasta annetussa laissa (878/2008). Lisäksi työttömyysvakuutusrahasto on velvollinen antamaan sosiaali- ja terveysministeriölle vuosittain kertomuksen toiminnastaan ja tilastaan sekä selvityksen työttömyysvakuutusmaksujen määräämisessä ja perinnässä esiin tulleista seikoista ja toimenpiteistä, joihin havaintojen johdosta on ryhdytty. Sosiaali- ja terveysministeriöllä on lisäksi oikeus saada pyynnöstä selvitys työttömyysvakuutusrahaston toiminnasta.
Työttömyysvakuutusmaksut perittiin vuodesta 1961 lähtien vuoden 2012 loppuun saakka tapaturmavakuutuksen yhteydessä. Vuoden 2013 alusta työttömyysvakuutusmaksujen perinnän toimeenpanotehtävät siirrettiin tapaturmavakuutuslaitoksilta ja valtiokonttorilta työttömyysvakuutusrahastolle.
Työttömyysvakuutusrahasto on työnantajien ja palkansaajien hallinnoima itsenäinen laitos, jonka toimintamenot rahoitetaan työttömyysvakuutusmaksujen tuotolla. Rahaston korkeinta päätäntävaltaa käyttää hallintoneuvosto, jonka valtioneuvosto nimittää kolmeksi vuodeksi kerrallaan. Hallintoneuvostossa on vähintään 10 ja enintään 18 jäsentä, joista puolet edustaa työnantajia ja puolet työntekijöitä. Rahaston asioita hoitaa hallitus. Hallituksessa on 14 jäsentä, joista puolet edustaa työnantajia ja puolet työntekijöitä.
Vuonna 2016 työttömyysvakuutusrahasto määräsi työttömyysvakuutusmaksun noin 170 000 työnantajalle ja työttömyysvakuutusmaksuja koskevia päätöksiä tehtiin noin 183 000. Määrältään työttömyysvakuutusmaksut olivat vuonna 2016 noin 3 miljardia euroa. Työttömyysvakuutusrahaston työsuhteessa olevan henkilöstön määrä vuoden 2017 lopussa oli 106 ja henkilötyövuosina mitattuna 90. Henkilöstömäärä on suurimmillaan aina vuoden vaihteessa työttömyysvakuutusmaksujen määräämisen ja perimisen ruuhkahuipun aikaan. Työttömyysvakuutusrahaston toimisto sijaitsee Helsingissä.
Koulutusrahasto on työnantajien ja palkansaajien hallinnoima itsenäinen laitos, jonka tehtävänä on edistää työssä tarvittavia valmiuksia myöntämällä tukea ammatilliseen koulutukseen ja kehittymiseen. Rahasto on aloittanut toimintansa 1.3.1970 Eroraharahaston nimellä. Koulutusrahaston nimellä rahasto on toiminut 1.1.2003 alkaen. Koulutusrahaston ylintä päätösvaltaa käyttää hallintoneuvosto, jonka jäsenet nimittää sosiaali- ja terveysministeriö kolmeksi vuodeksi kerrallaan. Hallintoneuvostossa on 12 jäsentä, joista kuusi edustaa työnantajia ja kuusi työntekijöitä. Rahaston asioita hoitaa hallitus, jonka kahdeksasta jäsenestä neljä edustaa työnantajia ja neljä työntekijöitä.
Rahaston toimeenpanemia etuuksia ovat palkansaajille ja yrittäjille maksettava aikuiskoulutustuki sekä ammatillisen tutkinnon suorittaneille maksettava ammattitutkintostipendi. Rahaston tehtävänä on lisäksi tiedottaa etuuksista, antaa neuvontapalvelua ja tehdä ehdotuksia toimialaansa koskevan lainsäädännön kehittämisestä. Koulutusrahastosta ja sen tehtävistä säädetään Koulutusrahastosta annetussa laissa ja rahaston säännöissä, jotka annetaan sosiaali- ja terveysministeriön asetuksella.
Koulutusrahaston toimintamenojen rahoituksesta vastaa työttömyysvakuutusrahasto, jonka toimintamenot rahoitetaan työttömyysvakuutusmaksujen tuotoilla. Työttömyysvakuutusrahasto vastaa myös palkansaajan aikuiskoulutustuen ja pääosin ammattitutkintostipendin rahoituksesta. Yrittäjän aikuiskoulutustuen rahoituksesta vastaa valtio. Valtio vastaa myös palveluksessaan olevien henkilöiden saamien ammattitutkintostipendien rahoituksesta.
Aikuiskoulutustuen ennakoiden maksamisesta säädetään aikuiskoulutustukea koskevassa valtioneuvoston asetuksessa (652/2001). Sosiaali- ja terveysministeriö ja työttömyysvakuutusrahasto maksavat Koulutusrahastolle kuukausittain ennakkoa siten, että ennakkojen yhteismäärä vastaa vuoden aikana suoritettavaksi arvioitua aikuiskoulutustuen määrää ja että ennakot ovat riittävät menojen kattamiseen jokaisena kuukautena. Ennakot maksetaan kuukausittain tasasuuruisina erinä. Rahoituksen turvaamiseksi tai, jos vuotuiset ennakot olennaisesti muuttuvat, ennakot voidaan maksaa tästä poiketen.
Koulutusrahaston toimintaa valvoo Finanssivalvonta. Valvonnasta on säädetty koulutusrahastosta annetun lain lisäksi Finanssivalvonnasta annetussa laissa (878/2008). Koulutusrahaston toimisto sijaitsee Helsingin keskustassa työttömyysvakuutusrahastolta vuokratuissa tiloissa. Vuoden 2017 lopussa rahaston henkilöstön määrä oli 46 ja henkilötyövuosina mitattuna 43.
Koulutusrahasto on myöntänyt aikuiskoulutustukea vuodesta 2001 alkaen. Aikuiskoulutustuesta säädetään aikuiskoulutustuesta annetussa laissa. Aikuiskoulutustukea voi saada päätoimiseen opiskeluun, joka on tutkintoon johtavaa tai ammatillista lisä- tai täydennyskoulusta. Aikuiskoulutustukea maksettiin vuonna 2017 24 356 henkilölle yhteensä 188,4 miljoonaa euroa.
Ammattitutkintostipendistä säädetään Koulutusrahastosta annetun lain 2 luvussa. Ammattitutkintostipendi on kertakorvauksena maksettava etuus. Ammattitutkintostipendiin on oikeus henkilöllä, joka on suorittanut ammatillisesta koulutuksesta annetun lain (531/2017) mukaisen ammatillisen perustutkinnon, ammattitutkinnon tai erikoisammattitutkinnon. Vuonna 2017 ammattitutkintostipendejä myönnettiin 24 588 kappaletta, yhteensä 9,9 miljoonaa euroa.
Työttömyysvakuutusrahasto ja Koulutusrahasto ovat työmarkkinaosapuolten hallinnoimia rahastoja, joiden toiminta sekä maksamat etuudet ja rahoitusosuudet rahoitetaan työttömyysvakuutusrahaston perimillä työttömyysvakuutusmaksuilla. Molempien rahastojen hallintoneuvosto nimitetään työmarkkinajärjestöjen esittämistä henkilöistä ja molemmissa rahastoissa hallintoneuvosto nimittää hallituksen. Rahastojen toimintaa johtaa kummassakin rahastoissa rahaston hallituksen nimittämä toimitusjohtaja. Rahastojen hallintomalli on siten samanlainen molemmissa rahastoissa.
Vaikka rahastojen tehtävät eroavat toisistaan, yhdistymisellä arvioitaisiin olevan merkittäviä synergiahyötyjä. Rahastojen hallintomalli yksinkertaistuisi, kun uudella rahastolla olisi vain yksi hallintoneuvosto ja yksi hallitus. Tällä hetkellä työttömyysvakuutusrahastolla ja Koulutusrahastolla on omat hallintoelimensä. Erillisyydestä huolimatta rahastot ovat tehneet jonkin verran yhteistyötä henkilöstöresurssien osalta siten, että muutamat toimihenkilöt ovat hoitaneet työtehtäviä molemmissa rahastoissa. Digitalisaatio ja kiristyvät tietoturva- ja tietosuojavaatimukset tulevat vaikuttamaan tulevaisuudessa yhä enemmän rahastojen henkilöstötarpeisiin. Digitalisoituvan toimintaympäristön muutoksiin on mahdollista vastata tehokkaimmin keskittämällä rahastojen tehtävät kahden rahaston sijasta yhteen rahastoon.
Aikuiskoulutusetuuksien rahoitus ja maksuvalmiuden turvaaminen olisi mahdollista järjestää hallinnollisesti yksinkertaisemmin ja kustannustehokkaammin, jos rahastot yhdistettäisiin. Koulutusrahasto ei itse peri maksuja vaan saa rahoituksensa työttömyysvakuutusrahaston perimistä työttömyysvakuutusmaksuista. Tästä järjestelystä, jossa varoja siirretään kahden rahaston välillä, aiheutuu turhaa hallinnollista työtä. Koska rahastojen toiminta rahoitetaan veroluonteisten maksujen tuotolla, voidaan rahastojen toiminnalta edellyttää mahdollisimman suurta kustannustehokkuutta. Koska rahastot ovat tehneet jo pitkäaikaisesti yhteistyötä, ei ole katsottava perustelluksi harkita aikuiskoulutusetuuksien toimeenpanon siirtämistä muun tahon toimeenpantavaksi.
Finanssivalvonta on ennen rahastojen yhdistämistä koskevaa esitystä ottanut kantaa sääntelyyn, joka koskee Koulutusrahaston toimeenpaneminen etuuksien ennakoiden maksamista ja rahaston maksuvalmiutta. Finanssivalvonta on tuolloin katsonut, että Koulutusrahastoa koskevaa sääntelyä tulisi tältä osin kehittää. Jos rahastot yhdistyisivät, ennakoiden maksaminen kahden rahaston välillä päättyisi, kun rahoituksesta vastaava rahasto suorittaisi myös etuudet etuudensaajille.
Voimassa olevassa lainsäädännössä Koulutusrahaston maksamista etuuksista, aikuiskoulutustuesta ja ammattitutkintostipendistä, säädetään kahdessa eri laissa. Aikuiskoulutustukea koskevat säännökset ovat aikuiskoulutustuesta annetussa laissa ja ammattitutkintostipendiä koskevat säännökset ovat Koulutusrahastosta annetussa laissa. Etuudensaajien kannalta olisi selkeämpää, että molempia etuuksia koskevat säännökset olisivat löydettävissä samasta laista. Etuuksia koskevien säännösten sisällössä ei ole muutostarpeita. Ehdotetut muutokset eivät vaikuttaisi muiden organisaatioiden toimintaan, koska muutettavaksi ehdotettavaa lainsäädäntöä ei sovelleta muiden kuin työttömyysvakuutusrahaston ja Koulutusrahaston toimesta.
Esityksen tavoitteena on yhdistää hallinnollisesti työttömyysvakuutusrahasto ja Koulutusrahasto Työllisyysrahastoksi. Työllisyysrahasto ottaisi hoitaakseen työttömyysvakuutusrahaston ja Koulutusrahaston tehtävät siten, että tehtävien sisältö tai rahastojen vastuut eivät muutu. Työttömyysvakuutusmaksut olisivat edelleen molempien rahastojen rahoituksen lähde. Toimeenpanovastuita ja kuluja ei siirrettäisi muiden tahojen maksettavaksi. Tavoitteena on luoda vahva ja tehokas rahasto, joka julkisoikeudellisena yhteisönä huolehtii ansiosidonnaisen työttömyysturvan rahoituksesta ja aikuiskoulutusetuuksien toimeenpanosta. Rahastojen toiminnan rahoittaminen veroluontoisen maksun tuotoilla edellyttää rahastojen toiminnalta hyvää tuottavuutta ja palvelua. Työttömyysvakuutusrahaston ja Koulutusrahaston yhdistämisen tavoitteena on tarjota tehokasta ja entistä korkealaatuisempaa palvelua sekä henkilöasiakkaille että työnantajille, työttömyyskassoille ja muille yhteisöasiakkaille. Lisäksi rahastojen yhdistämisellä tavoitellaan aiempaa parempaa kykyä vastata toimintaympäristössä tapahtuviin muutoksiin, joista merkittävimpiä ovat digitalisaatio, tietoturvallisuuteen ja tietosuojaan liittyvät muutokset sekä hankintalainsäädännön asettamat vaatimukset. Suurempi rahasto pystyisi vastaamaan uusiin haasteisiin paremmin kuin kaksi pienempää rahastoa. Yhdistynyt rahasto olisi erillisiä rahastoja tarkoituksenmukaisempi ratkaisu lainsäädännön toimeenpanon tehokkuuden ja laadun, oikeusvarmuuden, luotettavuuden ja riskienhallinnan näkökulmista.
Käytännössä yhdistyminen ehdotetaan toteutettavaksi siten, että Koulutusrahasto yhdistyisi työttömyysvakuutusrahastoon. Työttömyysvakuutusrahaston tehtävien laajentuessa aikuiskoulutusetuuksien toimeenpanoon ehdotetaan työttömyysvakuutusrahaston nimen muuttamista. Uusi nimi Työllisyysrahasto kuvaisi paremmin uuden rahaston tehtäviä, joiden yhteisenä tarkoituksena on työllisyyden edistäminen. Samassa yhteydessä rahasto uudistettaisiin hallinnollisesti lakiesityksessä todettujen tavoitteiden toteuttamiseksi. Työttömyysetuuksien rahoituksesta annettuun lakiin ehdotetaan tehtäväksi nimenvaihdoksesta ja Koulutusrahaston tehtävien siirtymisestä aiheutuvat muutokset. Lisäksi työttömyysetuuksien rahoituksesta annettuun lakiin ehdotetaan tehtäväksi rahastojen yhdistämisestä johtuvia teknisiä muutoksia. Koulutusrahastosta annettu laki ehdotetaan kumottavaksi.
Koulutusrahastosta annetussa laissa säädetään myös ammattitutkintostipendistä. Stipendistä ehdotetaan säädettäväksi aikuiskoulutustuesta annetussa laissa, jonka nimi ehdotetaan muutettavaksi laiksi aikuiskoulutusetuuksista. Lisäksi aikuiskoulutustuesta annettuun lakiin ehdotetaan tehtäväksi rahastojen yhdistymisestä aiheutuvia teknisiä muutoksia.
Vaikutukset kansalaisiin ja työnantajiin
Rahastojen yhdistämisellä ei oleteta olevan merkittäviä vaikutuksia kansalaisiin tai työnantajiin. Rahastojen yhdistämisen ehdotettu toteutustapa, jossa ydintehtävien turvaamiseen kiinnitetään erityistä huomiota, turvaa kansalaisten kannalta keskeisen tehtävän, aikuiskoulutustuen ja ammattitutkintostipendin myöntämisen. Samoin ehdotettu yhdistämisen toteutustapa jatkossakin tuottaisi työnantajille nykytilaa vastaavalla tavalla lakisääteiset työttömyysvakuutusmaksujen perintään liittyvät palvelut. Pidemmällä aikavälillä yhdistämisen kautta syntyvän aiempaa isomman organisaation voidaan arvioida pystyvän tuottamaan kansalaisille ja työnantajille entistäkin korkealaatuisempaa ja tehokkaammin toteutettua palvelua sekä aikuiskoulutukseen liittyvien etuuksien myöntämisessä että lakisääteisten työttömyysvakuutusmaksujen perinnässä.
Pidemmällä aikavälillä voidaan arvioida, että yhdistyneellä organisaatiolla on kahta erillistä organisaatiota paremmat edellytykset vastata tietoturvallisuutta ja tietosuojaa koskeviin vaatimuksiin, ja ottaa myös digitalisaation tuottamat kehittämismahdollisuudet huomioon. Myös rahaston toiminnan tehostamisen ja taloudellisuuden mahdollisuuksien voidaan olettaa parantuvan pidemmällä aikavälillä.
Ammattitutkintostipendiä koskevat säännökset ehdotetaan siirrettäviksi samaan lakiin, jossa säädetään aikuiskoulutustuesta. Tällöin koulutusetuuksia koskevat säännökset olisivat löydettävissä yhdestä laista. Tilanne olisi koulutusetuuksia hakeville kansalaisille nykyistä selkeämpi.
Vaikutukset rahastoon
Vaikka ehdotetulla rahastojen yhdistämisellä ei tavoitella muutoksia rahastojen nykyisiin tehtäviin, yhdistäminen mahdollistaisi digitalisaation laaja-alaisemman hyödyntämisen ja rahastojen yhteisten, sisäisten palvelujen tehokkaamman järjestämisen. Lisäksi isompi organisaatio saisi etuja hankinnoissa, mikä olisi omiaan tukemaan yksikkökustannusten laskua. Pidemmällä aikavälillä asiakaspalvelun järjestämistä voitaisiin kehittää, mikä tehostaisi rahaston toimintaa ja tasaisi kausivaihteluita asiakaspalvelussa. Rahaston käytössä olevien voimavarojen, toimitilojen ja henkilöstön käyttöä olisi mahdollista kehittää ja kohdentaa tehokkaammin tilanteessa, jossa rahastojen toiminnot on yhdistetty. Yhdistyneen rahaston hallintomenojen arvioidaan olevan pienemmät kuin kahden rahaston yhteenlasketut hallintomenot olisivat. Rahastojen yhdistämisen seurauksena muuttuvan toimintaympäristön edellyttämät kehitystoimenpiteet tulisivat toteutettavaksi kahden rahaston sijaan yhdessä rahastossa, minkä seurauksena arvioitaisiin syntyvän säästöjä.
Rahastojen yhdistämisellä ei olisi vaikutusta rahastojen lakisääteisten tehtävien hoitamiseen eikä tehtävien toimeenpanossa noudatettaviin menettelytapoihin. Koulutusrahastoa koskeva laki ehdotetaan kumottavaksi ja rahaston tehtävät siirrettäisiin sellaisinaan työttömyysvakuutusrahastolle. Työttömyysvakuutusrahaston nimi muutettaisiin Työllisyysrahastoksi, jonka tehtävät käsittäisivät nykyiset Koulutusrahaston ja työttömyysvakuutusrahaston tehtävät. Koulutusrahaston vastuut ja velvoitteet siirtyisivät Työllisyysrahastolle. Koulutusrahaston henkilöstö siirtyisi uudella nimellä toimivan rahaston palvelukseen yhdistymishetkellä voimassa olevin työsuhteen ehdoin. Työttömyysvakuutusrahaston työntekijöillä työnantaja säilyisi muodollisesti samana, vain rahaston nimi muuttuisi. Digitalisaation seurauksena osaamisvaatimukset molemmissa rahastoissa muuttuvat tulevaisuudessa. Vaikka rahastoja ei yhdistettäisi, olisi niillä tarve mitoittaa työvoiman määrää jossain määrin uudelleen digitalisoinnin hyödyntämisen mahdollistamiseksi sekä sen seurauksena. Isommassa rahastossa henkilöstösuunnittelu ja kehittäminen olisi joustavampaa ja tarjoaisi laajempia mahdollisuuksia tehtävämuutoksiin. Digitalisaation hyödyntämisen ja yhdistämisen yhteisvaikutuksen arvioidaan vaikuttavan rahastojen henkilöstötarpeisiin alentavasti.
Rahastojen yhdistymisellä ei olisi vaikutuksia rahaston kykyyn vastata työttömyysvakuutusrahaston tai Koulutusrahaston nykyisistä sitoumuksista. Rahastojen yhdistäminen vähentäisi pitkällä tähtäimellä jonkin verran rahaston hallintokuluja verrattuna nykyisiin työttömyysvakuutusrahaston ja Koulutusrahaston yhteenlaskettuihin hallintokuluihin. Yhdistyminen ei vaikuttaisi koulutusetuuksien rahoitusvastuisiin, etuusehtoihin tai etuuden saajien määrään. Se ei vaikuttaisi myöskään työttömyysvakuutusmaksujen määräytymiseen tai heijastuisi maksujen määrään. Yhdistymisellä ei olisi valtiontaloudellisia vaikutuksia eikä vaikutuksia kansantalouden rahoitustasapainoon.
Esitys on valmisteltu sosiaali- ja terveysministeriössä yhteistyössä keskeisten työmarkkinajärjestöjen, työttömyysvakuutusrahaston ja Koulutusrahaston kanssa. Esitysluonnoksesta on pyydetty lausunnot seuraavilta tahoilta: valtiovarainministeriö, opetus- ja kulttuuriministeriö, Suomen Ammattiliittojen Keskusjärjestö SAK ry, Toimihenkilökeskusjärjestö STTK ry, Akava ry, Elinkeinoelämän Keskusliitto EK, KT Kuntatyönantajat ja Suomen Yrittäjät ry.
Eduskunnan käsiteltävänä on hallituksen esitys eduskunnalle sosiaaliturva- ja vakuutuslainsäädännön muuttamiseksi EU:n yleisen tietosuoja-asetuksen johdosta, joka sisältää myös muutosesityksiä aikuiskoulutustuesta annettuun lakiin, Koulutusrahastosta annettuun lakiin ja työttömyysetuuksien rahoituksesta annettuun lakiin.
1 §. Pykälässä säädettäisiin Koulutusrahastosta annetun lain kumoamisesta.
2 §. Pykälässä säädettäisiin, että laki Koulutusrahastosta annetun lain kumoamisesta tulisi voimaan 1 päivänä tammikuuta 2019.
Lain nimike. Lain nimike ehdotetaan muutettavaksi laiksi aikuiskoulutusetuuksista.
2 §.Etuudet. Pykälässä säädetään etuuksista, joita tämän lain mukaan myönnetään. Ammattitutkintostipendiä koskevien säännösten lakiin lisäämisen johdosta ehdotetaan pykälään lisättäväksi maininta ammattitutkintostipendistä.
4 §.Toimeenpano. Pykälässä säädetään aikuiskoulutustuen toimeenpanosta. Pykälän 2 momenttiin ehdotetaan lisättäväksi maininta ammattitutkintostipendistä sekä säädettäväksi, että aikuiskoulutustuen ja ammattitutkintostipendin myöntämisestä, maksamisesta ja muusta toimeenpanosta vastaa työttömyysetuuksien rahoituksesta annetussa laissa (555/1998) tarkoitettu Työllisyysrahasto.
6 §.Aikuiskoulutustukeen oikeuttava koulutus. Pykälässä säädetään aikuiskoulutustukeen oikeuttavasta koulutuksesta. Ammatillisesta koulutuksesta annetun lain mukaiseen ja ammatillisesta aikuiskoulutuksesta annetun lain mukaiseen koulutukseen osallistuvalla henkilöllä on voimassa olevan lain mukaan oikeus saada aikuiskoulutustukea. Laki ammatillisesta koulutuksesta (630/1998) ja laki ammatillisesta aikuiskoulutuksesta (631/1998) on korvattu vuoden 2018 alusta lukien lailla ammatillisesta koulutuksesta (531/2017). Pykälän 1 momenttia ehdotetaan muutettavaksi siten, että vuoden 2018 alusta voimaan tulleen ammatillisesta koulutuksesta annetun lain mukaiseen koulutukseen osallistuvalle henkilölle voidaan myöntää aikuiskoulutustukea.
11 §.Aikuiskoulutustuen saamisen rajoitukset. Pykälä sisältää luettelon etuuksista, joiden saaminen estää aikuiskoulutustuen maksamisen. Pykälän 5. kohtaa ehdotetaan muutettavaksi siten, että viittaus kumottuun sotilastapaturmalakiin poistetaan.
15 §.Ammattitutkintostipendin myöntämisen edellytykset. Pykälä on kokonaan uusi. Pykälässä ehdotetaan säädettäväksi ammattitutkintostipendin myöntämisen edellytyksistä. Pykälä vastaa sisällöltään voimassa olevan Koulutusrahastosta annetun lain 5 §:n säännöksiä.
15 a §.Ulkomaantyön huomioiminen ammattitutkintostipendin myöntämisessä. Pykälä on kokonaan uusi. Pykälässä ehdotetaan säädettäväksi Suomen ulkopuolella tehdyn työn huomioimisesta ammattitutkintostipendiin oikeuttavaa työssäoloaikaa laskettaessa. Pykälä vastaa sisällöltään voimassa olevan Koulutusrahastosta annetun lain 5 a §:n säännöksiä.
15 b §.Ammattitutkintostipendin suuruus. Pykälä on kokonaan uusi. Pykälässä ehdotetaan säädettäväksi ammattitutkintostipendin määrästä ja sen tarkistamisesta. Pykälä vastaa sisällöltään voimassa olevan Koulutusrahastosta annetun lain 6 §:n säännöksiä.
15 c §.Ammattitutkintostipendin hakeminen ja maksaminen. Pykälä on kokonaan uusi. Pykälässä ehdotetaan säädettäväksi ammattitutkintostipendin hakemisen määräajasta, tutkinnon suorittamisajankohdaksi katsottavasta päivästä sekä stipendin maksamisessa noudatettavasta menettelystä. Stipendin hakemisen määräajasta ja stipendin maksamisessa noudatettavasta menettelystä säädetään ehdotettua säännöstä vastaavasti voimassa olevan Koulutusrahastosta annetun lain 7 §:n 1 ja 2 momentissa. Tutkinnon suorittamisajankohdaksi katsottavasta päivästä säädetään ehdotettua säännöstä vastaavasti Koulutusrahaston säännöiksi annetussa sosiaali- ja terveysministeriön asetuksessa (1311/2002).
16 §.Etuuden hakeminen ja myöntäminen. Pykälän 1 momentissa säädetään rahaston myöntämän etuuden hakemisessa ja myöntämisessä noudatettavista menettelytavoista. Voimassa oleva säännös rahaston myöntämän etuuden hakemisessa ja myöntämisessä noudatettavista menettelytavoista koskee ainoastaan aikuiskoulutustukea. Pykälään ehdotetaan lisättäväksi säännökset ammattitutkintostipendin hakemisessa ja myöntämisessä noudatettavista menettelytavoista. Aikuiskoulutustukea ja ammattitutkintostipendiä haettaisiin vahvistetun kaavan mukaisella lomakkeella. Voimassa olevan säännöksen mukaan aikuiskoulutustukea koskevaan hakemukseen on liitettävä ilmoitus koulutukseen hyväksymisestä ja selvitykset tuen myöntämisen edellytysten täyttymisestä. Ammattitutkintostipendin osalta ehdotetaan säädettäväksi, että stipendiä koskevaan hakemukseen olisi liitettävä todistus ammatillisen tutkinnon suorittamisesta.
17 §.Etuutta koskeva päätös. Pykälän 2 momentissa oleva viittaus Koulutusrahastoon muutettaisiin rahaston nimen muuttumisen johdosta. Säännöksen asiasisältö ei muuttuisi.
21 a §.Kuittaaminen. Pykälässä oleva viittaus Koulutusrahastoon muutettaisiin rahaston nimen muuttumisen johdosta. Säännöksen asiasisältö ei muuttuisi.
21 b §.Aikuiskoulutustuen periminen eräissä tapauksissa. Pykälässä olevat viittaukset Koulutusrahastoon muutettaisiin rahaston nimen muuttumisen johdosta. Säännöksen asiasisältö ei muuttuisi.
22 §.Muutoksenhaku. Pykälän 1 momentissa säädetään siitä, mistä instanssista haetaan muutosta rahaston tekemiin päätöksiin. Ammattitutkintostipendiä koskevien säännösten lakiin lisäämisen johdosta ehdotetaan momentin sanamuotoa muutettavaksi siten, että muutoksenhakua koskevat säännökset koskisivat myös muutoksenhakua ammattitutkintostipendiä koskeviin rahaston päätöksiin. Voimassa olevan lain mukaan rahaston päätöksistä haetaan muutosta ensimmäisessä asteessa työttömyysturvan muutoksenhakulautakunnalta. Lautakunnan nimi on muuttunut vuoden 2018 alussa sosiaaliturva-asioiden muutoksenhakulautakunnaksi. Momenttia ehdotetaan muutettavaksi siten, että rahaston päätöksistä haettaisiin muutosta sosiaaliturva-asioiden muutoksenhakulautakunnalta.
24 §.Valituksen myöhästyminen. Pykälässä säädetään ensiasteen muutoksenhakuelimen ja vakuutusoikeuden mahdollisuudesta ottaa säädetyn määräajan jälkeen saapunut valitus tutkittavaksi, jos myöhästymiseen on ollut painavia syitä. Ensiasteen muutoksenhakuelimen nimi on muuttunut vuoden 2018 alussa työttömyysturva-asioiden muutoksenhakulautakunnasta sosiaaliturva-asioiden muutoksenhakulautakunnaksi. Viittaus työttömyysturva-asioiden muutoksenhakulautakuntaan ehdotetaan muutettavaksi viittaukseksi sosiaaliturva-asioiden muutoksenhakulautakuntaan.
25 §.Päätöksen poistaminen. Pykälässä säädetään rahaston tai muutoksenhakuasteen antaman lainvoimaisen päätöksen poistamisessa noudatettavasta menettelystä. Ammattitutkintostipendiä koskevien säännösten lakiin lisäämisen johdosta ehdotetaan pykälän 1 ja 2 momentin sanamuotoa muutettavaksi siten, että ne koskisivat myös ammattitutkintostipendiä koskevan päätöksen poistamista. Ensiasteen muutoksenhakuelimen nimi on muuttunut vuoden 2018 alussa työttömyysturva-asioiden muutoksenhakulautakunnasta sosiaaliturva-asioiden muutoksenhakulautakunnaksi. Pykälän 1,2 ja 5 momentissa olevat viittaukset työttömyysturva-asioiden muutoksenhakulautakuntaan ehdotetaan muutettaviksi viittauksiksi sosiaaliturva-asioiden muutoksenhakulautakuntaan. Lisäksi pykälän 1 momentissa oleva viittaus Koulutusrahastoon muutettaisiin rahaston nimen muuttumisen johdosta.
28 §.Oikeus tietojen saamiseen ja luovuttamiseen. Pykälän 1 momentissa säädetään rahaston ja muutoksenhakuelimen oikeudesta saada tarpeellisia tietoja käsiteltävänä olevan asian ratkaisemista tai muuta tämän lain mukaisen tehtävän täytäntöönpanoa varten. Momentin 4. kohtaan ehdotetaan lisättäväksi ammattitutkintostipendiä koskevien säännösten lakiin lisäämisen johdosta, että rahastolla olisi oikeus saada tietoja myös opetusviranomaisilta. Kyseinen tietojensaantioikeus sisältyy voimassa olevan Koulutusrahastosta annetun lain 11 §:n 1 momenttiin. Pykälän 2 momentissa säädetään rahaston oikeudesta luovuttaa tietoja. Momenttiin ehdotetaan lisättäväksi säännös siitä, että rahastolla olisi oikeus luovuttaa Finanssivalvonnalle rahaston valvontaa varten välttämättömät tiedot ammattitutkintostipendin saajista. Vastaava säännös on voimassa olevan Koulutusrahastosta annetun lain 11 §:n 2 momentissa.
30 §.Rahoitus. Pykälän 1 momentissa säädetään palkansaajan aikuiskoulutustuen ja Koulutusrahaston hallintokulujen rahoituksesta. Hallintokulujen rahoitusta koskeva säännös ehdotetaan poistettavaksi, koska Koulutusrahasto yhdistyy työttömyysvakuutusrahaston kanssa Työllisyysrahastoksi. Momenttiin ehdotetaan lisättäväksi säännös siitä, että Työllisyysrahasto rahoittaisi palkansaajan aikuiskoulutustuen lisäksi muille kuin valtion palveluksessa oleville myönnettävät ammattitutkintostipendit. Ehdotettava lisäys vastaa sisällöltään voimassa olevan Koulutusrahastosta annetun lain 13 §:n säännöstä ammattitutkintostipendin rahoituksesta. Pykälän 2 momentissa säädetään yrittäjän aikuiskoulutustuen rahoituksesta, josta vastaa valtio. Momenttiin ehdotetaan lisättäväksi säännös siitä, että valtio rahoittaa valtion palveluksessa oleville myönnettävät ammattitutkintostipendit. Ehdotettava lisäys vastaa sisällöltään voimassa olevan Koulutusrahastosta annetun lain 13 §:n säännöstä valtion palveluksessa oleville henkilöille myönnettävien stipendien rahoituksesta.
31 a §.Työssäoloajan laskennassa käytettävän määrän korotus. Pykälässä säädetään aikuiskoulutustuen saamisen ehtona olevan työssäoloajan laskennassa käytettävän kertoimen indeksitarkistuksesta. Pykälään ehdotetaan lisättäväksi vastaava säännös ammattitutkintostipendiin oikeuttavan työssäoloajan laskennassa käytettävän kertoimen indeksitarkistuksesta. Ehdotettava lisäys vastaa sisällöltään voimassa olevan Koulutusrahastosta annetun lain 5 §:n 4 momenttia.
1 §.Lain tarkoitus. Pykälän 1 momentista ehdotetaan poistettavaksi Koulutusrahaston hallintokulujen rahoitusta koskeva kohta. Koulutusrahaston ja työttömyysvakuutusrahaston yhdistyttyä Työllisyysrahastoksi Koulutusrahaston hallintokulujen rahoittamista koskevaa säännöstä ei enää tarvita. Lisäksi 1 momentissa ehdotetaan muutettavaksi aikuiskoulutustuen rahoitusta koskevaa kohtaa siten, että rahasto ei rahoita yrittäjien aikuiskoulutustukia. Kyseisellä tarkennuksella muutettaisiin säännös vastaamaan lailla 1104/2016 säädettyä aikuiskoulutustuen rahoitusvastuun muutosta. Muutos rahoitusvastuussa tuli voimaan 1 päivänä elokuuta 2017.
2 §.Työttömyysvakuutusmaksut. Pykälän 2 momentissa oleva viittaus työttömyysvakuutusrahastoon muutettaisiin rahaston nimen muuttumisen johdosta. Säännöksen asiasisältö ei muuttuisi.
3 §.Suhdannepuskuri. Pykälän 1 momentissa oleva viittaus työttömyysvakuutusrahastoon muutettaisiin rahaston nimen muuttumisen johdosta. Säännöksen asiasisältö ei muuttuisi.
2 luku	Työttömyysetuuksien rahoitusosuudet
4 §.Ansiopäivärahojen rahoitus. Pykälän 2, 4 ja 5 momenteissa olevat viittaukset työttömyysvakuutusrahastoon muutettaisiin rahaston nimen muuttumisen johdosta. Säännösten asiasisältö ei muuttuisi.
4 a §.Lisäpäivien rahoitus. Pykälän 2 momentissa oleva viittaus työttömyysvakuutusrahastoon muutettaisiin rahaston nimen muuttumisen johdosta. Säännöksen asiasisältö ei muuttuisi.
5 §.Asuinmaan maksamien ansiopäivärahojen korvausten rahoitus. Pykälässä olevat viittaukset työttömyysvakuutusrahastoon muutettaisiin rahaston nimen muuttumisen johdosta. Säännöksen asiasisältö ei muuttuisi.
7 §.Työttömyysvakuutusrahaston rahoittamat etuudet. Pykälässä säädetään eräistä työttömyysvakuutusrahaston rahoittamista etuuksista. Pykälässä oleva viittaus työttömyysvakuutusrahastoon muutettaisiin rahaston nimen muuttumisen johdosta. Pykälästä ehdotetaan poistettavaksi säännös siitä, että rahasto vastaa Koulutusrahastosta annetun lain 13 §:n mukaisen määrän suorittamisesta. Mainitussa Koulutusrahastosta annetun lain säännöksessä säädetään ammattitutkintostipendin ja Koulutusrahaston hallintokulujen rahoituksesta. Säännöstä Koulutusrahaston hallintokulujen rahoituksesta ei tarvittaisi Koulutusrahaston yhdistyttyä työttömyysvakuutusrahastoon. Ammattitutkintostipendin rahoituksesta ehdotetaan säädettäväksi aikuiskoulutusetuuksista annetun lain 30 §:ssä.
8 §.Peruspäivärahan rahoitus. Pykälän 1 momentissa oleva viittaus työttömyysvakuutusrahastoon muutettaisiin rahaston nimen muuttumisen johdosta. Säännöksen asiasisältö ei muuttuisi.
3 luku	Työllisyysrahasto
Luvun otsikko ehdotetaan muutettavaksi muotoon Työllisyysrahasto, koska rahaston nimi ehdotetaan muutettavaksi Työllisyysrahastoksi.
9 §.Työllisyysrahasto. Pykälän otsikko ehdotetaan muutettavaksi rahaston nimen muutoksen johdosta. Pykälässä säädetään rahaston tarkoituksesta, rahaston ohjesäännöstä ja sen hallintoneuvostosta. Pykälän 1 momentissa viittaus työttömyysvakuutusrahastoon muutettaisiin rahaston nimen muuttumisen johdosta ja rahaston tarkoitukseen lisättäisiin Koulutusrahastolta siirtyneiden tehtävien hoitaminen. Pykälän 2 momentissa oleva viittaus työttömyysvakuutusrahastoon muutettaisiin rahaston nimen muuttumisen johdosta. Momentin asiasisältö ei muuttuisi.
10 §.Työllisyysrahaston tehtävät. Pykälän otsikko ehdotetaan muutettavaksi rahaston nimen muutoksen johdosta. Pykälän 1 momentissa säädetään rahaston tehtävistä. Momentissa oleva viittaus työttömyysvakuutusrahastoon muutettaisiin rahaston nimen muuttumisen johdosta. Momentin 4. kohdassa säädetään rahaston varojen hoitamisesta. Kyseisessä kohdassa säädetään, että rahaston varoja on hoidettava tuottavasti ja turvaavasti. Momentin 4. kohtaan ehdotetaan lisättäväksi säännös siitä, että rahaston varoja olisi hoidettava siten, että rahaston maksuvalmius olisi turvattu. Lisäksi momentin 4. kohtaan ehdotetaan lisättäväksi säännös siitä, että rahaston olisi laadittava rahaston varojen sijoittamista koskeva sijoitussuunnitelma, joka olisi rahaston sijoitustoiminnan laatuun nähden riittävä. Sijoitussuunnitelmasta olisi käytävä ilmi muuan muassa rahaston sijoitustoiminnan yleiset tavoitteet, sijoitusten hajautus-, maksuvalmius- ja tuottotavoitteet, sijoitusten suuntaaminen ja sijoitustoiminnan rajoitukset. Sijoitussuunnitelmaan tulisi liittää myös suhdannepuskurin riittävyyttä koskeva riskiarvio. Riskiarviointi tehtäisiin arvioimalla muun muassa talouden ja sijoitusten tulevaa kehitystä. Maksuvalmiuden turvaamiseksi varat olisi sijoitettava siten, että rahaston sitoumuksia vastaava maksuvalmius olisi aina turvattu ottaen huomioon arvio rahaston tulevien menojen kehityksestä. Momenttiin ehdotetaan myös lisättäväksi uusi 7. kohta, jossa rahaston tehtäväksi lisättäisiin Koulutusrahastosta siirtyvät aikuiskoulutustuen ja ammattitutkintostipendien myöntäminen. Lisäksi pykälässä olevat viittaukset työttömyysvakuutusrahastoon muutettaisiin rahaston nimen muuttumisen johdosta.
11 §.Työllisyysrahaston valvonta. Pykälän nimi ehdotetaan muutettavaksi rahaston nimen muutoksen johdosta. Pykälässä säädetään rahaston valvonnasta. Rahaston valvonnasta vastaa Finanssivalvonta. Pykälään ehdotetaan lisättäväksi säännös rahaston sisäisestä valvonnasta ja riskienhallintajärjestelmistä. Rahastolla olisi oltava sen toiminnan laatuun ja laajuuteen nähden riittävä sisäinen valvonta sekä riittävät ja asianmukaisesti järjestetyt riskienhallintajärjestelmät. Sisäisen valvonnan tulisi kattaa rahaston toiminta kokonaisuudessaan riippumatta esimerkiksi toimeenpantavasta etuudesta. Sisäisellä valvonnalla tarkoitettaisiin muun muassa kaikkea etuuksien toimeenpanoa koskevaa rahaston sisäistä tarkastusta, kaikkia sisäisiä toimintaohjeita, henkilöstön ammattitaitoa, organisaation toimivuutta ja oikeaa tehtävien jakoa, päätöksentekojärjestelmien toimivuutta sekä rahaston tehtävien ulkoistamista koskevaa seurantaa ja rahaston ulkoistamia tehtäviä koskevaa valvontaa. Tehokas sisäinen valvonta edellyttäisi, että ne merkittävät sekä ulkoiset että sisäiset riskit, jotka voivat haitallisesti vaikuttaa rahaston lainmukaisten tehtävien hoitoon, tunnistettaisiin ja niitä arvioitaisiin jatkuvasti. Riskienhallinnalla tarkoitettaisiin toimintaan liittyvien riskien tunnistamista, arviointia, rajoittamista ja valvontaa. Pykälässä ehdotetaan myös säädettäväksi, että Finanssivalvonnalla olisi oikeus antaa tarkempia määräyksiä rahaston sijoitussuunnitelmasta, sisäisestä valvonnasta ja riskienhallinnan järjestämisestä. Lisäksi pykälässä oleva viittaus työttömyysvakuutusrahastoon muutettaisiin rahaston nimen muuttumisen johdosta.
11 a §.Sosiaali- ja terveysministeriön oikeus saada tietoja ja tarkastaa toimintaa. Pykälässä olevat viittaukset työttömyysvakuutusrahastoon muutettaisiin rahaston nimen muuttumisen johdosta. Säännöksen asiasisältö ei muuttuisi.
4 luku	Työttömyysvakuutusmaksuvelvollisuus
13 §.Vakuutusmaksuvelvollisuus työskentelystä ulkomailla. Pykälän 3 momentissa oleva viittaus työttömyysvakuutusrahastoon muutettaisiin rahaston nimen muuttumisen johdosta. Säännöksen asiasisältö ei muuttuisi.
6 luku	Työttömyysvakuutusmaksujen suuruus
18 §.Työttömyysvakuutusmaksujen määrä. Pykälän 6 ja 7 momenteissa olevat viittaukset työttömyysvakuutusrahastoon muutettaisiin rahaston nimen muuttumisen johdosta. Säännösten asiasisältö ei muuttuisi.
7 luku	Maksu- ja perintämenettely
21 §.Maksujen perintä. Pykälässä olevat viittaukset työttömyysvakuutusrahastoon muutettaisiin rahaston nimen muuttumisen johdosta. Säännöksen asiasisältö ei muuttuisi.
21 a §.Ennakon määrääminen ja muuttaminen. Pykälän 1—3 momenteissa olevat viittaukset työttömyysvakuutusrahastoon muutettaisiin rahaston nimen muuttumisen johdosta. Säännösten asiasisältö ei muuttuisi.
21 b §.Työnantajan velvollisuus ilmoittaa palkkasumma. Pykälässä olevat viittaukset työttömyysvakuutusrahastoon muutettaisiin rahaston nimen muuttumisen johdosta. Säännöksen asiasisältö ei muuttuisi.
21 c §. Työttömyysvakuutusmaksun määrääminen. Pykälässä olevat viittaukset työttömyysvakuutusrahastoon muutettaisiin rahaston nimen muuttumisen johdosta. Säännöksen asiasisältö ei muuttuisi.
21 d §.Työttömyysvakuutusmaksun määrääminen arvioimalla. Pykälässä olevat viittaukset työttömyysvakuutusrahastoon muutettaisiin rahaston nimen muuttumisen johdosta. Säännöksen asiasisältö ei muuttuisi.
21 e §.Työttömyysvakuutusmaksun ja ennakonpalautuksen korko. Pykälän 1 ja 4 momenteissa olevat viittaukset työttömyysvakuutusrahastoon muutettaisiin rahaston nimen muuttumisen johdosta. Säännösten asiasisältö ei muuttuisi.
21 f §.Pienin perittävä ja palautettava määrä. Pykälän 2 momentissa oleva viittaus työttömyysvakuutusrahastoon muutettaisiin rahaston nimen muuttumisen johdosta. Säännöksen asiasisältö ei muuttuisi.
21 g §.Työttömyysvakuutusmaksujen perintään liittyvä tarkastusoikeus. Pykälässä olevat viittaukset työttömyysvakuutusrahastoon muutettaisiin rahaston nimen muuttumisen johdosta. Säännöksen asiasisältö ei muuttuisi. Lisäksi pykälän 1 momentissa korjattaisiin virheellinen lakiviittaus.
22 §.Työttömyysvakuutusrahaston oikeus tietojen saamiseen. Pykälässä olevat viittaukset työttömyysvakuutusrahastoon muutettaisiin rahaston nimen muuttumisen johdosta. Säännöksen asiasisältö ei muuttuisi.
22 a §.Työttömyysvakuutusrahaston oikeus tietojensaamiseen Verohallinnolta. Pykälän otsikko ja pykälässä olevat viittaukset työttömyysvakuutusrahastoon muutettaisiin rahaston nimen muuttumisen johdosta. Säännösten asiasisältö ei muuttuisi.
22 b §.Työttömyysvakuutusrahaston oikeus tietojen oma-aloitteiseen luovuttamiseen. Pykälän otsikko ja pykälän 1 momentissa oleva viittaus työttömyysvakuutusrahastoon muutettaisiin rahaston nimen muuttumisen johdosta. Säännöksen asiasisältö ei muuttuisi.
22 c §.Tietojen yhdistäminen. Pykälässä olevat viittaukset työttömyysvakuutusrahastoon muutettaisiin rahaston nimen muuttumisen johdosta. Säännöksen asiasisältö ei muuttuisi.
22 d §.Tietojen maksuttomuus. Pykälässä oleva viittaus työttömyysvakuutusrahastoon muutettaisiin rahaston nimen muuttumisen johdosta. Säännöksen asiasisältö ei muuttuisi.
22 e §.Tekninen käyttöyhteys. Pykälän 1 momentissa oleva viittaus työttömyysvakuutusrahastoon muutettaisiin rahaston nimen muuttumisen johdosta. Säännöksen asiasisältö ei muuttuisi.
22 f §.Asiakirjojen ja toiminnan julkisuus. Pykälässä olevat viittaukset työttömyysvakuutusrahastoon muutettaisiin rahaston nimen muuttumisen johdosta. Säännöksen asiasisältö ei muuttuisi.
22 g §.Tekninen käyttöyhteys. Pykälän 1 momentissa oleva viittaus työttömyysvakuutusrahastoon muutettaisiin rahaston nimen muuttumisen johdosta. Säännöksen asiasisältö ei muuttuisi. Lisäksi pykälän 1 momentissa korjattaisiin virheellinen lakiviittaus.
8 luku.	Maksuosuuksien siirto
23 §.Perusturvaan tilitettävä työttömyysvakuutusmaksukertymä. Pykälän 1 ja 2 momenteissa olevat viittaukset työttömyysvakuutusrahastoon muutettaisiin rahaston nimen muuttumisen johdosta. Säännösten asiasisältö ei muuttuisi.
8 a luku	Työnantajan työttömyysturvan omavastuumaksu
24 §.Maksuvelvollisuus. Pykälän 4 momentissa olevat viittaukset työttömyysvakuutusrahastoon muutettaisiin rahaston nimen muuttumisen johdosta. Säännöksen asiasisältö ei muuttuisi.
24 b §.Omavastuumaksun periminen ja palauttaminen. Pykälän 2 ja 3 momentissa olevat viittaukset työttömyysvakuutusrahastoon muutettaisiin rahaston nimen muuttumisen johdosta. Säännösten asiasisältö ei muuttuisi.
24 c §.Omavastuumaksua koskeva päätös. Pykälän 1 momentissa olevat viittaukset työttömyysvakuutusrahastoon muutettaisiin rahaston nimen muuttumisen johdosta. Säännöksen asiasisältö ei muuttuisi.
24 d.Oikeus tietojen saamiseen. Pykälän 1 momentissa oleva viittaus työttömyysvakuutusrahastoon muutettaisiin rahaston nimen muuttumisen johdosta. Säännöksen asiasisältö ei muuttuisi.
24 e §.Velvollisuus tietojen antamiseen. Pykälän 1, 3 ja 4 momenteissa olevat viittaukset työttömyysvakuutusrahastoon muutettaisiin rahaston nimen muuttumisen johdosta. Säännösten asiasisältö ei muuttuisi.
8 b luku	Muutoksenhaku ja oikaisu
24 f §.Oikaisuvaatimus työttömyysvakuutusrahastolle. Pykälässä olevat viittaukset työttömyysvakuutusrahastoon muutettaisiin rahaston nimen muuttumisen johdosta. Säännöksen asiasisältö ei muuttuisi.
24 g §.Muutoksenhakuoikeus. Pykälässä säädetään muutoksenhausta rahaston tekemiin päätöksiin. Voimassa olevan lain mukaan rahaston päätöksistä haetaan muutosta ensimmäisessä asteessa työttömyysturvan muutoksenhakulautakunnalta. Lautakunnan nimi on muuttunut vuoden 2018 alussa sosiaaliturva-asioiden muutoksenhakulautakunnaksi. Pykälää ehdotetaan muutettavaksi siten, että rahaston päätöksistä haettaisiin muutosta sosiaaliturva-asioiden muutoksenhakulautakunnalta. Lisäksi pykälässä olevat viittaukset työttömyysvakuutusrahastoon muutettaisiin rahaston nimen muuttumisen johdosta. Säännöksen asiasisältö ei muuttuisi.
24 i §.Työttömyysvakuutusrahaston oikeus oikaista työttömyysvakuutusmaksua. Pykälän otsikossa ja pykälän 1 ja 2 momenteissa olevat viittaukset työttömyysvakuutusrahastoon muutettaisiin rahaston nimen muuttumisen johdosta. Säännösten asiasisältö ei muuttuisi.
26 a §.Työttömyysvakuutusrekisteri. Pykälässä oleva viittaus työttömyysvakuutusrahastoon muutettaisiin rahaston nimen muuttumisen johdosta. Säännöksen asiasisältö ei muuttuisi.
26 d §.Asiakirjojen säilyttäminen. Pykälässä olevat viittaukset työttömyysvakuutusrahastoon muutettaisiin rahaston nimen muuttumisen johdosta. Säännöksen asiasisältö ei muuttuisi.
26 e §.Työttömyysvakuutusrahaston päätöksen antaminen tiedoksi. Pykälässä olevat viittaukset työttömyysvakuutusrahastoon muutettaisiin rahaston nimen muuttumisen johdosta. Säännöksen asiasisältö ei muuttuisi.
Laki työttömyysetuuksien rahoituksesta annetun lain väliaikaisesti muutetun 3 §:n muuttamisesta
Lait ehdotetaan tuleviksi voimaan 1 päivänä tammikuuta 2019.
Muussa laissa tai asetuksessa taikka valtioneuvoston tai ministeriön päätöksessä olevalla viittauksella työttömyysvakuutusrahastoon tai Koulutusrahastoon tarkoitettaisiin tämän lain voimaantulon jälkeen viittausta Työllisyysrahastoon.
Koulutusrahaston tämän lain voimaan tullessa vireillä olevat asiat, tehdyt sopimukset ja sitoumukset samoin kuin niistä johtuvat oikeudet ja velvollisuudet siirtyisivät Työllisyysrahastolle. Työttömyysvakuutusrahasto säilyisi samana oikeushenkilönä ja sen y-tunnus pysyisi samana vaikka sen nimi muuttuisi ja sille tulisi lisää oikeuksia ja velvollisuuksia. Työttömyysvakuutusrahaston nykyinen hallintoneuvosto jatkaisi toimikautensa loppuun Työllisyysrahaston hallintoneuvostona.
sellaisina kuin niistä ovat 2 § ja 6 §:n 1 momentin 1 kohta laissa 127/2010, 4 §:n 2 momentti ja 28 §:n 2 momentti laissa 907/2008, 11 §:n 5 kohta laissa 885/2015, 17 §:n 2 momentti, 21 a, 21 b ja 30 § laissa 1104/2016, 22 §:n 1 momentti, 24 § ja 25 §:n 2 ja 5 momentti laissa 1090/2006, 25 §:n 1 momentti laissa 673/2011 ja 31 a § laissa 1253/2006; sekä
lisätään lakiin siitä lailla 127/2010 kumotun 15 §:n tilalle uusi 15 § sekä uusi 15 a—15 c §;
Laki aikuiskoulutusetuuksista
muutetaan työttömyysetuuksien rahoituksesta annetun lain (555/1998) 1 §:n 1 momentti, 2 §:n 2 momentti, 3 §:n 1 momentti, 4 §:n 2, 4 ja 5 momentti, 4 a §:n 2 momentti, 5 ja 7 §, 8 §:n 1 momentti, 3 luvun otsikko, 9—11 a §, 13 §:n 3 momentti, 18 §:n 6 ja 7 momentti, 21 §, 21 a §:n 1—3 momentti, 21 b-21 d §, 21 e §:n 1 ja 4 momentti, 21 f §:n 2 momentti, 21 g, 22 ja 22 a §, 22 b §:n otsikko ja 1 momentti, 22 c ja d §, 22 e §:n 1 momentti, 22 f §:n 1 ja 2 momentti, 22 g §:n 1 momentti, 23 §:n 1 ja 2 momentti, 24 §:n 4 momentti, 24 b §:n 2 ja 3 momentti, 24 c §:n 1 momentti, 24 d §:n 1 momentti, 24 e §:n 1, 3 ja 4 momentti, 24 f ja 24 g §, 24 i §:n otsikko sekä 1 ja 2 momentti sekä 26 a, 26 d ja 26 e §,
työttömyysetuuksien rahoituksesta annetun lain väliaikaisesti muutetun 3 §:n muuttamisesta
Viimeksi julkaistu 12.4.2018 15:25